Grace Mugabe glo 'kritiek siek' | Maroela Media
Oudpres. Robert Mugabe van Zimbabwe saam met sy vrou Grace. Foto: GCIS
Mediaberigte het Dinsdag aan die lig gekom dat Grace Mugabe, voormalige presidentsvrou van Zimbabwe, glo in 'n kritieke toestand na Singapoer gevlieg is vir mediese behandeling.
ZWNews berig Grace (53) en haar man, oudpres. Robert Mugabe (95), is Sondag per staatsvliegtuig na Singapoer gehaas aangesien hulle albei in baie swak gesondheid verkeer. Aldus die berig "veg Grace om haar lewe".
NewZimbabwe.com het intussen berig 'n operasie in 2015 om haar blindederm te verwyder het sedertdien voortdurend vir Grace probleme gegee en dat dit die rede is hoekom sy gereeld Singapoer vir mediese behandeling moet besoek.
Die Zimbabwe Independent berig Grace het drie jaar gelede etlike weke in Singapoer deurgebring waar sy volgens gerugte 'n operasie ter behandeling van kolonkanker gekry het. Ander regeringsbronne het aan die media beweer Grace "ervaar baie pyn" hoewel sy dit nie aan die publiek wil wys nie.
Intussen het New Zimbabwe.com berig die egpaar het pres. Emmerson Mnangagwa se inswering misgeloop weens hul gesondheidsprobleme.
Grace was glo ook in Singapoer twee weke gelede toe haar ma oorlede is. 'n Vliegtuig is gehuur om Grace terug na Zimbabwe te neem en daar is wyd bespiegel oor wie die koste vir die vlug gedra het. 'n Presidensiële woordvoerder het vroeër gesê "'n groep sakelui" het goedgunstiglik daarvoor betaal.